છેલ્લા બે દાયકાથી ગુજરાતી બાળસાહિત્યના ક્ષેત્રમાં મૌલિક બાળવાર્તાઓથી ડૉ. ઈશ્વર પરમારે આગવું સ્થાન મેળવ્યું છે.‘બાળસાહિત્ય : વિચાર અને વિમર્શ’ આ પુસ્તકમાં સર્જકે બાળવાર્તાના લેખનની સાથોસાથ એની પ્રક્રિયા વિશે ઝીણવટપૂર્વક વિચાર કર્યો છે. બાળસાહિત્યનું સર્જન એ વિશેષ અઘરી સર્જન-પ્રક્રિયા છે, કારણ કે એના સર્જકને બાળમાનસમાં પ્રવેશ કરીને આલેખન કરવું પડે છે. આજે ગુજરાતી સાહિત્યમાં થોકબંધ બાળસાહિત્ય રચાય છે, પરંતુ ઘણી વાર બાળસાહિત્યનો સર્જક એના લેખનમાં જરૂરી ચીવટ દાખવતો નથી. ક્યારેક શબ્દગુચ્છો ઉછાળે છે, તો ઘણી વાર શબ્દને ખોટા લાડ લડાવીને શબ્દાળુતાને નિમંત્રણ આપે છે.